钦定古今图书集成/明伦汇编/宫闱典/第072卷 > 《论太子初立请尊贤重道表》〈贞观十一年〉
## 钦定古今图书集成/明伦汇编/宫闱典/第072卷 > 《论太子初立请尊贤重道表》〈贞观十一年〉

阙名

臣某言：“臣闻郊迎四方，孟侯所以成德；齿学三让，元
良由是作贞。斯皆屈主祀之尊，申下交之义。故得刍
言咸荐，睿问傍通。不出轩庭，坐知天壤。率由兹道，未
为鸿基者焉。至若生乎深宫之中，长乎妇人之手，未
能识忧惧，无由晓风俗。虽复神机不测，天纵生知，而
开物成务，终由外奖。夫宗彼干籥，听兹谣颂，何以辨”
章庶绩，甄核彝伦，历考圣贤，咸资琢玉。是故周储上
哲，师望、奭而加裕；汉嗣深仁，引园、绮而昭德。原夫太
子，宗祧是系，善恶之际，兴亡斯在，不勤乎始，将悔于
终。是以晁错上书，令先通政术；贾谊献策，务前知礼
教。窃惟皇太子玉裕挺生，金声夙振，明允笃诚之美，
孝友仁义之方，皆挺自天姿，非劳审“谕，是以华夷仰
德，翔沛希风”矣。然而寝门侍膳，已表于三朝；艺宫论
道，宜弘于四术。虽则《春秋》方盛，饬躬有渐，实恐岁月
易往，惰业兴讥，取适宴安，言从此始。臣以愚短，幸参
侍从，恩广离明，轻渎闻彻，不敢曲陈故事，请以圣德
言之。伏惟陛下诞叡膺册，登庸历试。多才多艺，道著
于匡时；允武允文，功成于纂祀。万方即序，九围清晏，
尚且虽休勿休，日慎一日，求异闻于振古，劳睿思于
当年。乙夜观书，事高汉帝；马上披卷，勤过魏后。陛下
自励如此，而令太子优游弃日，不习图书，臣所未谕
一也。加以暂屏机务，即寓雕虫，纡实思于天文，则长
河韬映；摛玉字于仙札，则霁霞成彩。固以锱铢万代，
冠冕百王，屈、宋不足以升堂，锺、张何阶于入室。陛下
自好如此，而令太子悠然静处，不寻篇翰，臣所未谕
二也。陛下备该众艺，独秀寰中，犹晦天聪，俯询凡识，
听朝之隙，引见群儒，降以温颜，访以今古，故得朝廷
是非，里闾好恶，凡有巨细，必关听览。陛下自行如此，
而令太子久入趋侍，不接正人，臣所未谕“三也。陛下
若谓无益，则何事劳神；若谓有成，则宜申贻厥后。蔑
而不急，未见其可。伏愿俯惟睿范，训及储君，授以良
书，娱之嘉客。朝披经史，观成败于前踪；晚接宾游，访
得失于当代。间以书札，继以篇章，则日闻其所未闻，
日见其所未见，副德逾光，群生之福也。”窃以良娣之
选，遍于中国，仰惟圣旨，本求内助，防微慎远之虑，固
非群臣所测。暨乎微简人物，则与聘纳相违，监抚二
周，未延一士。愚谓“内既如彼，外亦宜然”者，恐招物议，
将谓陛下重内而轻外也。古之太子，问安而退，所以
广敬于君父；异宫而处，所以分别于嫌疑。今太子一

暇。陛下不可以亲教，宫采无因以进言，虽有具寮，竟
将何补？伏愿俯循前躅，稍抑下流，弘远大之规，展师
友之义，则离徽克茂，帝图斯广。太子聪明睿哲，含灵
所悉，而思效愚衷者，愿沧溟益润，日月增华也。